Cristi Borcea, fostul acționar al lui Dinamo, a anunțat faptul că ar exista un plan de relansarea a clubului Dinano prin reactivarea echipei de liga a 4-a a lui Nicolae Badea, ce ar putea fuziona cu CS Dinamo sau chiar cu echipa de primă ligă.
La noul club ar urma să vină inclusiv Ion Țiriac dar și actualii acționari ai lui Dinamo sunt invitați. Scenariul nu este unul care să fi convins pe foarte mulți, existând încă neîncredere că un asemenea plan va fi pus în aplicare.
Un fost oficial al lui Dinamo, Tavi Marin, spune că momentan nu există premise pentru a crede că planul este real.
"Mi se pare doar un scenariu de presă acest proiect cu noul Dinamo. Echipa din liga a 4-a, CS Dinamo și clubul din prima ligă sunt entități juridice diferite. Nu au o conducere unică, sunt persoane diferite care decid. Eu nu am auzit vreodată ca acționarii de la Dinamo să spună că vor să vândă sau să fuzioneze. Nici pe domnul Țiriac nu l-am auzit că ar vrea să se implice financiar la Dinamo.
Domnul Borcea a fost conducător acum foarte mulți ani la Dinamo, acum este un simplu suporter. Poate să-și dea cu părerea despre perioada când dânsul era acționar sau conducător, acum sunt alți acționari. Momentan vorbim de Dinamo ca echipa de primă ligă care trebuie să strângă rândurile", a spus impresarul Tavi Marin pentru Ziare.com, el fiind cel care s-a ocupat și de departamentul de scouting la Dinamo în urmă cu câțiva ani.
Acesta spune că la Dinamo nu se pot schimba momentan prea multe lucruri fiind însă nevoie de o stabilitate mai mare decât au avut.
"Din câte știu eu acționarii sunt și conducători. Deci la Dinamo nu poți da afară conducerea, suporterii trebuie să înțeleagă asta. Acționarii dețin clubul și nu se pot schimba. Au nevoie de un staff potrivit. Pot crește cu 20% sezonul viitor. Nu putem vorbi de play-off, nu este realist", a spus Tavi Marin.